次韵子瞻廣陵會三同舍各以其字爲韵 孫巨源
作者：蘇轍
朝代：宋

paragraphs: 巨源學從橫，世事夙討論。
著書十萬字，辯如白波翻。
諫垣適多事，憂心生病根。
立談信無補，閉口出國門。
棄置卧江海，閔嘿寧復言。
朝行共長嘆，逐客繼二孫。
南方固鄉黨，謫官侶鶴猿。
風俗未寧靜，朋黨爭排跟。
引去良自得，濁清在澄源。
往者未可招，冠蓋方駿奔。